

**PANEVĖŽIO RAJONO SAVIVALDYBĖS TARYBA**

**SPRENDIMAS**

**DĖL PANEVĖŽIO RAJONO GARBĖS PILIEČIO VARDO SUTEIKIMO**

2024 m. vasario 15 d. Nr. T2 -

Panevėžys

Vadovaudamasi Lietuvos Respublikos vietos savivaldos įstatymo 15 straipsnio 2 dalies 37 punktu, Panevėžio rajono Garbės piliečio vardo suteikimo tvarkos, patvirtintos Savivaldybės tarybos 2024 m. sausio 25 d. sprendimu Nr. T-8 „Dėl Panevėžio rajono Garbės piliečio vardo suteikimo tvarkos, Panevėžio rajono Garbės piliečio vardo suteikimo komisijos veiklos nuostatų patvirtinimo“ 3.2 ir 3.5 punktu bei atsižvelgdama į Panevėžio rajono Garbės piliečio vardo suteikimo komisijos 2024 m. sausio 9 d. posėdžio protokolą Nr. T4-1, Savivaldybės taryba n u s p r e n d ž i a:

Suteikti Panevėžio rajono Garbės piliečio vardą kun. teol. dr. Gediminui Jankūnui.

Aina Bružienė
2024-01-29

**PANEVĖŽIO RAJONO SAVIVALDYBĖS ADMINISTRACIJOS**

**KANCELIARIJOS SKYRIUS**

Panevėžio rajono savivaldybės tarybai

**SAVIVALDYBĖS TARYBOS SPRENDIMO „DĖL PANEVĖŽIO RAJONO GARBĖS PILIEČIO VARDO SUTEIKIMO“ PROJEKTO AIŠKINAMASIS RAŠTAS**

2024 m. sausio 29 d.

Panevėžys

1. **Sprendimo projekto tikslai ir uždaviniai**

Panevėžio rajono garbės piliečio (toliau – Garbės piliečio) vardas suteikiamas asmeniui pagerbti už jo ypatingus nuopelnus, išskirtinį indėlį į Panevėžio rajono mokslo, švietimo, kultūros, sporto, ekonomikos, socialinio vystymo, krašto apsaugos ir kitas sritis, už Panevėžio rajono garsinimą šalyje ir pasaulyje. Garbės piliečio vardas gali būti suteikiamas Lietuvos Respublikos, taip pat užsienio valstybės piliečiui, Panevėžio rajono gyventojui, ne Panevėžio rajono gyventojui. Jei Garbės piliečio vardo suteikimo proceso metu kandidatas į šį apdovanojimą miršta, Garbės piliečio vardo suteikimo procesas nenutraukiamas ir Garbės piliečio apdovanojimas (pažymėjimas ir regalijos) įteikiamas apdovanojamo asmens artimiausiems giminaičiams. Garbės piliečio vardas gali būti suteiktas tiek gyvam, tiek mirusiam asmeniui. Jei Garbės piliečio vardas suteikiamas mirusiam asmeniui, Garbės piliečio vardo pažymėjimas ir regalijos įteikiami artimiausiems giminaičiams. Garbės piliečio vardas tam pačiam asmeniui suteikiamas tik vieną kartą.

1. **Siūlomos teisinio reguliavimo nuostatos ir laukiami rezultatai**

Atsižvelgus į Panevėžio rajono savivaldybės garbės piliečio vardo suteikimo komisijos siūlymą, suteikti asmeniui Panevėžio rajono savivaldybės Garbės piliečio vardą.

Pritarus Tarybos sprendimo projektui bus suteikiamas Panevėžio rajono savivaldybės Garbės piliečio vardas.

1. **Lėšų poreikis ir šaltiniai**

Remiantis Panevėžio rajono Garbės piliečio vardo suteikimo tvarkos 3.5 punktu Panevėžio rajono Garbės piliečiui skiriama vienkartinė piniginė 100 bazinių socialinių išmokų dydžio išmoka, Garbės piliečio vardo pažymėjimas ir regalijos.

1. **Kiti reikalingi pagrindimai, skaičiavimai ir paaiškinimai**

Garbės piliečio vardo suteikimo komisija savo sprendimu siūlo Panevėžio rajono Garbės piliečio vardą suteikti kun. teol. dr. Gediminui Jankūnui. Kandidatūrą pasiūlė Panevėžio rajono gyventojai, Panevėžio apskrities vyriausiasis policijos komisariatas, Panevėžio rajono savivaldybės Šeimos taryba, Panevėžio rajono Krekenavos seniūnija, Krekenavos Mykolo Antanaičio gimnazija, Krekenavos lopšelis-darželis „Sigutė“, Krekenavos parapija, Panevėžio rajono Ėriškių kultūros centras, gyventojų bendruomenė „Upytės žemė“, Upytės seniūnija.

Kunigas dr. Gediminas Jankūnas gimė 1978 m. lapkričio 23 d. Panevėžyje. 1997 metais baigęs Panevėžio Vytauto  Žemkalnio gimnaziją, įstojo į tarpdiecezinę Kauno kunigų  seminariją bei Vytauto Didžiojo universiteto Teologijos fakultetą. Vėliau įstojo į JAV Čikagos arkivyskupijos Mundelein seminariją-universitetą. 2003 m. rugpjūčio 23 d. vyskupo Jono Kaunecko įšventintas į kunigus Panevėžio katedroje, paskirtas Kupiškio Kristaus Dangun Žengimo parapijos vikaru ir Panevėžio vyskupijos Jaunimo centro kapelionu. G. Jankūnas 2005 m. išvyko į Čikagą tolimesnėms teologijos studijoms, jas baigęs įgijo teologijos licenciato laipsnį. 2006 m. grįžęs į Lietuvą buvo paskirtas Daugailių Šv. Antano Paduviečio parapijos administratoriumi, vėliau – Vajasiškio Šv. Jono Krikštytojo parapijos klebonu ir Antalieptės Šv. Kryžiaus atradimo parapijos administratoriumi.
2009 m. vėl išvyko į Čikagą ir 2010 m. apsigynė teologijos mokslų daktaro disertaciją tema „Įveikiant reliatyvizmo diktatūrą“. Sugrįžęs į Lietuvą buvau paskirtas Panevėžio vyskupo Jono Kaunecko vikaru pastoracijai, pradėjo dėstyti Kauno kunigų seminarijoje ir Vytauto Didžiojo universitete. Kunigas G. Jankūnas į Krekenavą atvyko 2011 m. rugsėjo 15 d., kai buvo paskirtas parapijos klebonu ir naujai paskelbtos bazilikos rektoriumi. Taip pat tapo ir Vadaktėlių Šv. Jono Nepomuko bei Upytės
Šv. Karolio Boromiejaus parapijų administratoriumi. Nuo 1996 m. yra Pranciškonų pasauliečių ordino narys, priklauso Ateitininkų sąjūdžiui. Be parapijinių pareigų, bendradarbiauja su „Marijos radiju“, priklauso įvairioms bažnytinėms ir pasaulietinėms taryboms.

Kun. teol. dr. Gediminas Jankūnas yra VšĮ Piligrimų centro vadovas, šeimų, auginančių vaikus su protine negalia, ,,Tikėjimas ir Šviesa“ bendruomenės kapelionas, Panevėžio rajono savivaldybės Šeimos tarybos narys, Upytės kaimo kapelos „Vešeta“ narys, Panevėžio apskrities policijos kapelionas, „Caritas“, Skautų draugijos, Šaulių kuopos, jaunimo grupės ir kitų bendrijų idėjinis vedlys ir kuratorius.

G. Jankūno organizaciniai gebėjimai ir nuoširdus darbas su bendruomene lėmė tai, kad Žolinės didžiųjų atlaidų šventimas Krekenavoje 2021 metais buvo įtrauktas į Lietuvos nematerialaus kultūros paveldo vertybių sąvadą. Tai vienas reprezentatyviausių renginių Panevėžio rajone, kurio dienomis Krekenavos Švč. Mergelės Marijos Ėmimo į dangų bazilika ir miestelis sulaukia daugybės žmonių ne tik iš Panevėžio rajono bei miesto, bet ir maldininkų iš visos Lietuvos, svečių iš kitų savivaldybių.

Didžiausią tiek Krekenavos, tiek viso rajono gyventojų autoritetą ir pripažinimą G. Jankūnas pasiekė ne žodiniu deklaravimu, bet tikru, paveikiu bendravimu ir konkrečiomis iniciatyvomis bei darbais. Jis ne tik aktyviai stengiasi dėl Panevėžio rajono gyventojų gerovės, bet ir yra aktyvus kovojančios Ukrainos rėmėjas, parapijos namuose kurį laiką saugų prieglobstį suteikęs nuo karo pabėgusiems ukrainiečiams.

Tai žmogus – dvasinis vadovas, idėjų generatorius, bendruomenės vedlys, kultūros grandas, gyvenąs su begaline meile žmogui ir besąlygiška ištikimybe Dievui.

Personalo administravimo skyriaus vyriausioji specialistė Aina Bružienė